ક્રૉફર્ડ માર્કેટથી પ્રિન્સેસ સ્ટ્રીટ સિગ્નલ સુધીના સમગ્ર રોડને વનવે ઘોષિત કરવામાં આવ્યો છે છતાં બાઇકરો મનફાવે એ રીતે બિન્દાસ રૉન્ગ સાઇડથી એન્ટર થાય છે અને ટ્રાફિક- પોલીસનો પૉઇન્ટ હોવા છતાં અને ત્યાં ફરજ બજાવતા હોવા છતાં તેઓ મૂક પ્રેક્ષક બનીને તમાશો જોયા કરે છે જેના લીધે આવાં તત્વોની હિંમતમાં વધારો થાય છે. આ ઉપરાંત ટેમ્પોવાળાઓ પણ મન ફાવે એમ અને રોડ પોતાની જાગીર હોય એમ રોડની વચ્ચોવચ જ પાર્ક કરે છે. છતાં ટ્રાફિક-પોલીસ એને નજરઅંદાજ કરે છે. રોડ પરની સમસ્યા જાણે ઓછી હોય એમ લોહાર ચાલના ક્રૉફર્ડ માર્કેટ તરફના એન્ડ પૉઇન્ટ પર આર્ટિફિશ્યલ ફ્લાવર્સવાળાઓએ ફૂટપાથને તો બ્લૉક કરી જ દીધી છે જે સમસ્યાઓમાં ઓર વધારો કરે છે. આ ગેરકાયદે ફેરિયાઓએ દુકાનોને પણ ઢાંકી દીધી છે, જેના કારણે દુકાનદારોની ઘરાકીને પણ અસર થાય છે અને એ લોકોને દુકાનદારો હટવા માટે કહે તો તેઓ ગાળાગાળી અને ઝપાઝપી પર ઊતરી આવે છે. જેઓ સુધરાઈને બધા ટૅક્સ ચૂકવે છે અને લાઇસન્સ ધરાવે છે છતાં સુધરાઈ તેમની સમસ્યા પ્રત્યે દુર્લક્ષ સેવે છે અને ગેરકાયદેસર ધંધો કરતા ફેરિયાઓ પ્રત્યે કોઈ કાર્યવાહી ન કરીને તેમને આડકતરું પ્રોત્સાહન આપે છે.